ธปท.เชื่อศก.ไตรมาส4ยังโตได้อีก
ธปท.มั่นใจไตรมาส 4 ปีนี้ยังสามารถเติบโตได้ต่อเนื่อง ตามแรงส่งจากความต้องการในประเทศเป็นสำคัญ คาดทั้งปียังโตได้ตามกรอบเป้าหมายที่ 7.3-8%&nbsp;
22 พ.ย. 2553

ธปท.มั่นใจไตรมาส 4 ปีนี้ยังสามารถเติบโตได้ต่อเนื่อง ตามแรงส่งจากความต้องการในประเทศเป็นสำคัญ คาดทั้งปียังโตได้ตามกรอบเป้าหมายที่ 7.3-8%  
นายเมธี สุภาพงษ์ ผู้อำนวยการอาวุโส ฝ่ายเศรษฐกิจในประเทศ ธนาคารแห่งประเทศไทย(ธปท.) เปิดเผยว่า อัตราการเจริญเติบโตทางเศรษฐกิจ(จีดีพี)ในไตรมาส 3 ปีนี้ ที่สำนักงานคณะกรรมการพัฒนาการเศรษฐกิจและสังคมแห่งชาติ(สศช.) ประกาศออกมาที่ระดับ 6.7% ถือว่าเป็นไปตามที่ธปท.คาดการณ์ไว้ และธปท.ยังมั่นใจว่าในไตรมาส 4 ปีนี้ก็น่าจะยังโตได้ต่อเนื่อง เพราะไตรมาส 4 ปีนี้ได้แรงส่งจากการบริโภคภายในประเทศ(Domestic Demand) เป็นสำคัญ ขณะที่ภาคการส่งออกก็ยังสามารถโตต่อไปได้ แม้ว่าจะแผ่วลงบ้าง อย่างไรก็ตามคาดว่าจีดีพีปีนี้ทั้งปีจะโตได้ตามกรอบเป้าหมายที่ 7.3-8% 
“เรามองว่าโอเมสติก ดีมานด์น่าจะเป็นปัจจัยสำคัญ ที่จะเป็นแรงส่งให้ไตรมาส 4 โตได้ต่อเนื่อง ส่วนภาคส่งออกก็ยังไปได้ ไม่น่าห่วง แม้จะแผ่วลงบ้าง แต่ก็ยังโตได้ ฉะนั้นปีนี้ทั้งปีเรายังมั่นใจว่าการเติบโตจะอยู่ในกรอบที่เราคาดการณ์ไว้ได้ แต่ข้อมูลตัวเลขการเติบโตที่ชัดเจนจริงๆ ต้องขอดูตัวเลขต่างๆที่จะออกมาในเดือนต.ค.นี้อีกครั้ง” นายเมธีกล่าว 
นายเมธี เปิดเผยว่า สำหรับผลกระทบที่อาจจะเกิดกับนักลงทุนไทย ที่ไปลงทุนในประเทศไอแลนด์ ซึ่งกำลังมีปัญหาระดับหนี้สาธารณะในขณะนี้นั้น ธปท.คาดว่าจะมีจำนวนไม่มาก  อีกอย่างปัญหาที่เกิดขึ้นกับไอแลนด์ก็เป็นเรื่องที่นักลงทุนรับข้อมูลอยู่แล้ว นอกจากนี้การไปลงทุนก็มีหลักเกณฑ์ในการพิจารณาอยู่ จึงไม่น่าจะกระทบมากนัก